สินค้าตุ๊กตาบาร์บี้เกิดขึ้นมาได้อย่างไร
ตุ๊กตาบาร์บี้ได้รับแรงบันดาลใจมากจากตุ๊กตา Bild Lilli ที่ Marx and Company เป็นผู้ผลิตขึ้นมาเพื่อเลียนแบบสาวขายบริการทางโทรศัพท์ และวางจำหน่ายในร้านขายของเล่นสำหรับผู้ใหญ่ บังเอิญ Ruth Handle ผู้สร้างบาร์บี้ได้เดินทางไปในยุโรป และบังเอิญพบตุ๊กตาตัวดังกล่าวจึงนำมาพัฒนาต่อยอดจนกลายเป็นตุ๊กตาบาร์บี้ Ruth ได้ตั้งชื่อตุ๊กตาตามตามชื่อลูกสาว (Barbara) ส่วนชื่อของเคน (Ken) แฟนของบาร์บี้ ก็ตั้งตามชื่อลูกชาย (Kenneth)  เธอได้เปิดตัวบาร์บี้ครั้งแรกในงาน American International Toy Fair ที่นิวยอร์กเมื่อปี 1959 (พ.ศ. 2502) ในราคา 3 เหรียญสหรัฐ หรือประมาณ 95 บาท ต่อมาเมื่อทางบริษัทผู้ผลิต Bild Lilli ในเยอรมนีทราบก็ได้ยื่นฟ้องร้อง Mattel ว่าละเมิดลิขสิทธิ์ ทำให้ทาง Mattel ยุติคดีด้วยการจ่ายเงิน 21,600 เหรียญสหรัฐเพื่อซื้อลิขสิทธิ์ดังกล่าวจาก Louis Marx and Company 
รูปลักษณ์ของบาร์บี้ในรุ่นแรกๆ นั้นกล่าวได้ว่าไม่เป็นที่พอใจของผู้ปกครองมากนัก เนื่องจากสายตาของตุ๊กตาจะมองไปด้านข้างตลอด ไม่น่าจะเป็นตัวอย่างที่ดีให้กับเด็กผู้หญิงได้ ทางบริษัทจึงมีการปรับสายตาให้มองตรงไปข้างหน้า รวมถึงไม่ทำให้หน้าอกของบาร์บี้ใหญ่จนเกินไปด้วย ต่อมาจึงได้จัดวางรูปลักษณ์ของบาร์บี้ในลักษณะอื่นๆ อีกตามมา เช่น บาร์บี้ในสาขาอาชีพต่างๆ จนกลายเป็นตุ๊กตาผุ้หญิงที่เป็นตัวแทนในหลายสาขาอาชีพ เช่น นักอนุรักษ์สัตว์ป่า นักดาราศาสตร์ นักชีววิทยา ช่างภาพสัตว์ป่า และนักกีฏวิทยา ฯลฯ นอกเหนือจากโปรไฟล์อื่น ๆ อีกกว่า 100 อาชีพที่บาร์บี้เคยเป็นมาแล้วก่อนหน้านี้ เช่น นักกีฬาเทนนิส ผู้บริหาร นักบิน นักข่าว ศัลยแพทย์ โปรแกรมเมอร์ นางงาม นักกีฬาเหรียญทองยิมนาสติก ทูตยูนิเซฟ ทันตแพทย์ และประธานาธิบดีสหรัฐอเมริกา ฯลฯ